

ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΝΕΑΣ ΙΩΝΙΑΣ Αρ. Πρωτ 185/9-11-2020

Ταχ. Δ/νση: Λεωφ. Ηρακλείου 269

Ταχ. Κωδ.: 142 31

Σύμφωνα με την ΚΥΑ με αριθμό Πρωτ. Δ1α/ΓΠ. οικ.: 71342 (ΦΕΚ 4899 Β/6-11-2020), «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο, 7 Νοεμβρίου 2020 έως και τη Δευτέρα, 30 Νοεμβρίου 2020» :

«...5α) Αναστέλλονται προσωρινά:

αα) οι δίκες ενώπιον των πολιτικών και ποινικών δικαστηρίων,

αβ) οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών των δικαστηρίων και των εισαγγελιών, καθώς και της παραγραφής των συναφών αξιώσεων,

αγ) οι, κατά τις κείμενες διατάξεις, διαδικασίες αναγκαστικής εκτέλεσης και της διενέργειας πλειστηριασμών.

β) Εξαιρούνται από την εφαρμογή της περ. α):

βα) Οι προθεσμίες που προβλέπονται στα άρθρα 215, 237, 238 ΚΠολΔ, καθώς και οι προθεσμίες που αφορούν τις υποθέσεις αρμοδιότητας Πολυμελούς και Μονομελούς Πρωτοδικείου (τακτική διαδικασία), οι οποίες εκδικάζονται με τις διατάξεις του ν. 2915/2001 (Α’ 109), όπως τροποποιήθηκε με τον ν. 4055/2012 (Α’ 51). Εξαιρούνται, επίσης, ως προς τις υποθέσεις που έχουν συζητηθεί έως και τις 6.11.2020, οι δικονομικές προθεσμίες κατάθεσης προσθήκης – αντίκρουσης τόσο στην τακτική όσο και στις ειδικές διαδικασίες, καθώς επίσης και κατάθεσης σημειώματος στη διαδικασία των ασφαλιστικών μέτρων.

ββ) Οι δίκες της τακτικής διαδικασίας που εκδικάζονται σύμφωνα με τις διατάξεις του ν. 4335/2015 (Α’ 87).

βγ) Όλες οι δίκες ενώπιον των πολιτικών δικαστηρίων που συζητούνται χωρίς εξέταση μαρτύρων. Στις περιπτώσεις αυτές, λαμβάνει χώρα την προτεραία της δικασίμου έγγραφη δήλωση των πληρεξουσίων δικηγόρων των διαδίκων, η οποία κοινοποιείται στις γραμματείες των δικαστηρίων με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων.

βδ) Οι δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ (π.δ. 503/1985, Α’ 182), Ευρωπαϊκή διαταγή δέσμευσης λογαριασμού κατ’ άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ.

βε) Οι δίκες εκουσίας δικαιοδοσίας που έχουν ως αντικείμενο τη θέση σε δικαστική συμπαράσταση σύμφωνα με τα οριζόμενα στα άρθρα 801 επ. ΚΠολΔ.

βστ) Η χορήγηση και ανάκληση προσωρινών διαταγών, οι οποίες γίνονται χωρίς κλήτευση του αντιδίκου. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

….βιβ) Η δημοσίευση αποφάσεων».

Εν όψει των ανωτέρω αποφασίζεται ότι για το χρονικό διάστημα από 7-11-2020 έως και 30-11-2020 ισχύουν τα εξής:

1) Θα πραγματοποιούνται οι δίκες της τακτικής διαδικασίας, που δικάζονται σύμφωνα με τις διατάξεις του ν.4335/2015 (νέα τακτική).

2) Θα πραγματοποιούνται όλες οι δίκες που συζητούνται χωρίς εξέταση μαρτύρων. Για το σκοπό αυτό μέχρι τις 12.00 της προηγουμένης της δικασίμου εργάσιμης ημέρας, θα κοινοποιείται στη γραμματεία του Ειρηνοδικείου μέσω μηνύματος ηλεκτρονικού ταχυδρομείου, δήλωση των πληρεξουσίων δικηγόρων των διαδίκων, ότι η συγκεκριμένη υπόθεση θα εκδικαστεί χωρίς την εξέταση μαρτύρων και η δήλωση αυτή θα αποτελεί προϋπόθεση για να ενταχθεί η υπόθεση προς εκφώνηση στο οικείο πινάκιο ή έκθεμα. Οι πληρεξούσιοι δικηγόροι θα πρέπει, στην περίπτωση που η υπόθεση που τους αφορά εισάγεται προς εκφώνηση κατόπιν έγκαιρης υποβολής των έγγραφων δηλώσεων για μη εξέταση μαρτύρων, να παρίστανται νόμιμα σύμφωνα με τα οριζόμενα στις διατάξεις του Κ.Πολ.Δ., προς αποφυγή ερημοδικίας.

Ειδικά για τη δικάσιμο της Δευτέρας 9-11-2020, επειδή δε θα έχει τηρηθεί η ως άνω διαδικασία δεν θα εκδικαστούν οι υποθέσεις αυτές, για τις οποίες θα χορηγηθούν μόνο οι ήδη δηλωθείσες αναβολές.

3) Δεν αναστέλλονται οι προθεσμίες, που σχετίζονται με το χρόνο κατάθεσης δικογράφου της νέας τακτικής διαδικασίας (άρθρα 215, 237, 238 ΚΠολΔ).

4) Δεν αναστέλλονται οι δικονομικές προθεσμίες κατάθεσης προσθήκης-αντίκρουσης, τόσο στην τακτική όσο και στις ειδικές διαδικασίες, καθώς επίσης και στην κατάθεση σημειώματος στη διαδικασία των ασφαλιστικών μέτρων για τις υποθέσεις, που έχουν συζητηθεί έως και τις 6-11-2020. Το ίδιο ισχύει και για τις υποθέσεις εκουσίας δικαιοδοσίας και των υπερχρεωμένων φυσικών προσώπων που έχουν συζητηθεί έως και τις 6-11-2020.

5) Δεν θα συζητούνται υποθέσεις εκουσίας δικαιοδοσίας, συμπεριλαμβανομένων των υποθέσεων των υπερχρεωμένων φυσικών προσώπων που δικάζονται κατά τις διατάξεις των άρθρων των Ν. 3869/2010 και 4605/2019.

6) Θα συζητούνται συναινετικές προσημειώσεις υποθήκης με έγγραφη διαδικασία σύμφωνα με το άρθρο 17 του ν. 4864/2020.

7) Θα πραγματοποιούνται δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητικής κατάσχεσης κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση, κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού, κατ΄ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ.

8) Θα χορηγούνται ή θα ανακαλούνται προσωρινές διαταγές χωρίς κλήτευση του καθ΄ ου. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, θα παρατείνονται, με απόφαση του Ειρηνοδίκη προσδιορισμού ασφαλιστικών μέτρων και συζήτησης προσωρινών διαταγών, ο οποίος ορίζει τη διάρκεια της παράτασης των προσωρινών διαταγών.

9) Δεν θα συζητούνται προσωρινές διαταγές υπερχρεωμένων. Οι προσωρινές διαταγές, που έχουν χορηγηθεί επί αιτήσεων των ν.3869/2010 και 4605/2019 και έχουν ισχύ έως τη συζήτηση της υποθέσεως θα παρατείνονται από τον Ειρηνοδίκη Υπηρεσίας, ο οποίος ορίζει τη διάρκεια της παράτασης των προσωρινών διαταγών.

10) Στις διαδικασίες, που είναι δυνατή η ηλεκτρονική κατάθεση δικογράφου θα τηρείται αποκλειστικά ο τρόπος αυτός κατάθεσης. Στις διαδικασίες, που δεν είναι δυνατή η ηλεκτρονική κατάθεση για το χρονικό διάστημα από 9-11-2020 μέχρι 30-11-2020 η κατάθεση δικογράφων θα πραγματοποιείται από πληρεξούσιους δικηγόρους, μετά από τηλεφωνική συνεννόηση με τη γραμματεία του δικαστηρίου στο τηλέφωνο 2102793289 από ώρα 09.00 έως 13.00.

11) Δεν θα κατατίθενται αιτήσεις για έκδοση κληρονομητηρίων, καθώς και αιτήσεις για αναγνώριση σωματείων και τροποποίηση του καταστατικού αυτών, όπως επίσης αιτήσεις για δημοσίευση διαθηκών ή κήρυξης ιδιόγραφων διαθηκών ως κύριων.

12) Για τις υποθέσεις ασφαλιστικών μέτρων θα κατατίθενται δικόγραφα μόνο εφόσον υπάρχει αίτημα για χορήγηση προσωρινής διαταγής καθώς και δικόγραφα αιτήσεων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητικής κατάσχεσης κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση, κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού, κατ’ άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ.

13) Δεν θα κατατίθενται αιτήσεις για έκδοση διαταγών πληρωμής και διαταγών απόδοσης της χρήσης μισθίου.

14) Θα δημοσιεύονται αποφάσεις, διατάξεις κληρονομητηρίων και σωματείων. Επίσης θα δημοσιεύονται οι ήδη κατατεθείσες διαθήκες.

15) Δεν θα πραγματοποιούνται: α) οι δηλώσεις αποποίησης κληρονομιών, β) η έκδοση απογράφων, γ) οι δηλώσεις τρίτου. Αντίγραφα αποφάσεων, διατάξεις κληρονομητηρίων και σωματείων θα χορηγούνται μόνον κατόπιν προηγούμενης συνεννόησης (τηλεφωνικά ή μέσω email) με τη Γραμματεία του παρόντος Δικαστηρίου.

16) Όσον αφορά την έκδοση πιστοποιητικών, θα χορηγούνται μόνον όσα εκδίδονται ηλεκτρονικά, δηλαδή πιστοποιητικά περί μη δημοσίευσης διαθήκης, περί μη αποποίησης κληρονομίας, περί μη άσκησης ενδίκων μέσων και ανακοπών και περί μη ανάκλησης κληρονομητηρίου. Τα πιστοποιητικά αυτά εκδίδονται μέσω του συστήματος [www.solon.gov.gr](http://www.solon.gov.gr).

17) Θα λαμβάνονται ένορκες βεβαιώσεις που προσάγονται προαποδεικτικώς με τις προτάσεις μόνο κατόπιν κλήσεως. Για τη λήψη τους θα προηγείται τηλεφωνική επικοινωνία με τη γραμματεία στο τηλέφωνο 2102799494, για την αποφυγή του παρατηρούμενου στο τμήμα συνωστισμού.

18) Προανάκριση θα διενεργείται κανονικά, καθ’ όλο το διάστημα της αναστολής λειτουργίας των δικαστηρίων, για τις δικογραφίες που χαρακτηρίζονται ως κατεπείγουσες από τον Εισαγγελέα.

Οι γραμματείς του Δικαστηρίου κατά το ως άνω χρονικό διάστημα δεν θα εξυπηρετούν το κοινό και τους πληρεξουσίους δικηγόρους σε άλλα αντικείμενα, πλην των προβλεπόμενων ως άνω εξαιρέσεων λειτουργίας του δικαστηρίου, καθώς και εκείνων που, κατά περίπτωση και κατά την κρίση του Ειρηνοδίκη υπηρεσίας έχουν κατεπείγοντα χαρακτήρα και χρήζουν άμεσης αντιμετώπισης. Τέλος ορίζουμε τα παρακάτω μέτρα που πρέπει να τηρούνται για την ασφαλή λειτουργία του δικαστηρίου μας, για το διάστημα από 07.11.2020 έως και 30.11.2020:

1) την υποχρεωτική χρήση μη ιατρικής μάσκας από τους δικαστές, γραμματείς, συνηγόρους, διαδίκους και λοιπούς παριστάμενους εντός των χώρων των δικαστηρίων,

2) διαθεσιμότητα αλκοολούχου αντισηπτικού διαλύματος σε όλους τους χώρους,

3) τήρηση ενάμισι (1,5) μέτρου απόστασης μεταξύ φυσικών προσώπων,

4) Ο ανώτατος αριθμός των εισερχομένων ατόμων εντός του ακροατηρίου δεν θα υπερβαίνει τα δέκα πέντε (15) άτομα.

5) Η είσοδος στα γραφεία των δικαστών και των υπαλλήλων του Ειρηνοδικείου θα γίνεται ανά ένα άτομο μόνο και μετά από συνεννόηση με τον αρμόδιο υπάλληλο στα τηλέφωνα: του πολιτικού τμήματος 2102793289, των υπερχρεωμένων 2102725072 και της προανάκρισης 2102799424. Ηλεκτρονική διεύθυνση irinodikionionia @ yahoo.gr

Η Διευθύνουσα το Ειρηνοδικείο Νέας Ιωνίας

Παρασκευή Φλούδα

Ειρηνοδίκης Α’